11.5.2023
DA
Den Europæiske Unions Tidende
C 167/101 Torsdag den 24. november 2022
M. der henviser til, at der i artikel 285 i Qatars straffelov står, at sex uden for ægteskab, herunder forhold mellem personer af samme køn, straffes med op til syv års fængsel; der henviser til, at vilkårlige anholdelser af LGBTQ+-personer angiveligt er baseret på lov nr.
17 af 2002 om beskyttelse af fællesskabet, som if.
Human Rights Watch giver mulighed for varetægtsfængsling uden sigtelse eller retssag i op til seks måneder, hvis der er velunderbyggede grunde til at antage, at tiltalte kan have begået en forbrydelse, herunder »krænkelse af den offentlige sædelighed«, hvilket ofte fører til overgreb mod LGBTQ+-personer; der henviser til, at en VM-ambassadør fra Qatar offentligt har udbredt en homofobisk erklæring; der henviser til, at syv fodboldforbund, herunder i Europa, har besluttet, at deres spillere kan bære et regnbuefarvet »OneLove«-armbind; der henviser til, at FIFA ikke desto mindre besluttede, at spillere kan få et gult kort eller blive udvist for at vise dette armbind, da det anses for at være en politisk erklæring;
N. der henviser til, at FIFA i 2016 tilsluttede sig FN's vejledende principper om erhvervslivet og menneskerettighederne, som tvinger FIFA til at afstå fra at gribe ind i menneskerettighederne og at afhjælpe de negative virkninger af sine aktiviteter på menneskerettighedsområdet;
O. der henviser til, at EU i en tid med usikkerhed og betydelige udfordringer for den regelbaserede internationale orden både i Europa og i Golfregionen, og da verden står over for konsekvenserne af den russiske aggression mod Ukraine og covid-19-pandemien samt den presserende nødvendighed af den grønne og digitale omstilling, har meget at vinde ved et stærkere og mere strategisk partnerskab med GCC og dets medlemsstater, herunder Qatar; der henviser til, at de diplomatiske forbindelser mellem Qatar og Saudi-Arabien, De Forenede Arabiske Emirater, Bahrain og Egypten blev genoptaget i 2021;
P. der henviser til, at samarbejdsaftalen mellem EU og Qatar, der blev undertegnet i 2018, udgør en ramme for politiske og sektorspecifikke konsultationer på områder af fælles interesse; der henviser til, at Qatar er en vigtig partner for EU, og at deres forbindelser dækker en lang række vigtige områder; der henviser til, at Qatar spiller en central rolle i gennemførelsen af den europæiske energisikkerhedsstrategi; der henviser til, at engagementet mellem EU og Qatar er intensiveret betydeligt, hvilket har ført til åbningen af en EU-delegation i Doha i 2022; der henviser til, at Qatar var medsponsor for en resolution fra FN's Generalforsamling i februar 2022, hvori Rusland blev opfordret til at trække sig ud af Ukraine, og stemte for resolutioner, der fordømte den russiske invasion af Ukraine;
Q. der henviser til, at den fjerde runde i menneskerettighedsdialogen mellem EU og Qatar fandt sted den 12. september 2022; der henviser til, at menneskerettighedsdialogen udgør et afgørende øjeblik for engagement med henblik på at fremme menneskerettighederne;
1. beklager dybt, at tusindvis af migrantarbejdere er døde eller kvæstet under forberedelserne til VM; udtrykker sin medfølelse med disse arbejdstageres familier og kræver ansvarlighed;
2. opfordrer indtrængende Qatar til fuldt ud at gennemføre sin nye lovgivning om beskyttelse af arbejdstagernes rettigheder og til at afvikle de resterende dele af kafala-sponsorsystemet, såsom sanktioner for arbejdstagere, der udebliver fra arbejde og forsvinder;
3. understreger, at EU er fast besluttet på at støtte menneskerettighederne i sine forbindelser med Qatar, herunder de problemstillinger, der blev rejst i forbindelse med VM; er bekymret over forlydender om, at hundredtusindvis af migrantarbejdere stadig udsættes for diskriminerende love og praksis i Qatar; beklager den manglende gennemsigtighed og den klare mangel på en ansvarlig risikovurdering, der karakteriserede tildelingen af VM til Qatar i 2010; minder om sit mangeårige synspunkt om, at korruption inden for FIFA er galoperende, systemisk og dybt rodfæstet, og mener fortsat, at organisationen i alvorlig grad har skadet den globale fodbolds image og integritet på trods af forsøg på at reformere den, f. eks. ved indførelse af menneskerettighedskrav;
4. opfordrer indtrængende offentlige myndigheder, idrætsforbund og -organisationer til at værne om de universelle værdier som menneskerettigheder, demokrati og retsstatsprincippet, når de tildeler værtskabet for store sportsbegivenheder samt i forbindelse med valg af sponsorer; anmoder om, at der fastsættes klare kriterier og et charter med stærke værdier i denne henseende; opfordrer til, at der forud for afholdelsen af sådanne store sportsbegivenheder lægges særlig vægt på beskyttelse af arbejdstagernes rettigheder, lighed og ikkeforskelsbehandling, og til, at der udarbejdes uafhængige og troværdige miljøkonsekvensvurderinger;